
REPUBLIKA HRVATSKA 
Trgovački sud u Zagrebu
Zagreb, Amruševa 2/II desno p.p.432
									  
REPUBLIKA   HRVATSKA 

  R J E Š E N J E

	Trgovački sud u Zagrebu po sucu Josipu Biliću, u pravnoj stvari podnositelja zahtjeva Financijska agencija, za provedbu skraćenog stečajnog postupka nad dužnikom STRADA d.o.o., Slavonska avenija 53, Zagreb, OIB: 78360592576, dana 31. listopada 2017.

r i j e š i o   j e 

Obustavlja se skraćeni stečajni postupak nad dužnikom STRADA d.o.o., Slavonska avenija 53, Zagreb, OIB: 78360592576. 

Obrazloženje

Financijska agencija podnijela je, na temelju odredbe čl. 444. st. 1. Stečajnog zakona (“Narodne novine” broj 71/15, dalje: SZ), zahtjev za provedbu skraćenog stečajnog postupka nad STRADA d.o.o., Slavonska avenija 53, Zagreb, OIB: 78360592576.

	Sud je dana 19. listopada 2017. objavio oglas kojim je, među ostalim, pozvao vjerovnike dužnika najkasnije u roku od 45 dana od dana objave oglasa predložiti otvaranje stečajnog postupka i po pozivu suda predujmiti sredstva za namirenje troškova postupka.

Republika Hrvatska,  Ministarstvo financija, Porezna uprava, dostavila je 26. listopada 2017. obrazac kojim je, kao vjerovnik, predložila nad dužnikom otvoriti stečaj, te je navela da ima tražbinu prema dužniku u iznosu od 2.968.535,57 kn,  čime je Republika  Hrvatska,  Ministarstvo financija, Porezna uprava, učinila vjerojatnim postojanje tražbine prema dužniku. 

Nadalje, Republika Hrvatska,  Ministarstvo financija, Porezna uprava dostavila je dana 26. listopada 2017. godine i podatak da je dužnik vlasnik nekretnina upisanih u zemljišne knjige Općinskog građanskog suda u Zagrebu, i to u zk. uložak 8116,  poduložak br. 8., k.o. Vrapče Novo, na nekretnini koja se sastoji od 1124/10000 dijela kč.br. 4752/9, te Općinskog suda u Pagu, i to zk.ul.br. 2692, k.o. Kolan, Etažno vi. Poduložak 3, te Općinskog suda u Zaboku, i to zk.ul.br. 4141, k.o. Bedekovčina, rješenjem Općinskog suda u Zaboku posl.br. Z-1679/14 od dana 31.07.2014. uknjiženo je založno pravo radi osiguranja novčane tražbine u iznosu od 1.777.052,50 kn.

Jednako tako u navedenoj obavijesti je dostavljen i podatak da je dužnik vlasnik vozila na kojima je evidentirana zabrana otuđenja/zabilježba ovrhe za korist RH i to na vozilima: Nissan 1.23 Acenta/Micra 2010, Volkswagen 1.9 TDI/ Passat 2005, Audi, 2.87 TDI Quatro tip/A6 2005 i Iveco 4x2/75E14 1997.

	Prema odredbi čl. 431. st. 1. SZ-a ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz toga popisa proizlazi da dužnik ima imovinu koja nije dostatna za namirenje predvidivih troškova stečajnoga postupka te ako u roku od 45 dana nijedan vjerovnik ne predloži otvaranje stečajnoga postupka i ne predujmi sredstva za namirenje troškova postupka, smatrat će se da je dužnik nesposoban za plaćanje. U slučaju iz stavka 1. ovoga članka sud će po službenoj dužnosti donijeti rješenje o otvaranju i zaključenju skraćenoga stečajnog postupka. Odredbe članaka 132. i 133. te članaka 286. - 292. ovoga Zakona primijenit će se na odgovarajući način (stavak 2).

	Nadalje, odredbom čl. 433. SZ-a propisano je da ako nisu ispunjene pretpostavke za istodobno otvaranje i zaključenje skraćenoga stečajnog postupka u smislu odredbe članka 431. ovoga Zakona, sud će obustaviti skraćeni stečajni postupak i odgovarajućom primjenom općih odredbi stečajnoga postupka ovoga Zakona donijeti rješenje o pokretanju prethodnoga postupka odnosno otvaranju stečajnoga postupka.
	
S obzirom na to da je Republika Hrvatska,  Ministarstvo financija, Porezna uprava, kao vjerovnik, koji je u smislu čl. 114. st. 3. SZ-a oslobođen plaćanja predujma za namirenje troškova stečajnog postupka iz čl. 114. st. 1. SZ-a, u roku 45 dana od dana objave oglasa, predložio otvoriti stečaj nad dužnikom, te je obavijestio sud kako dužnik ima navedenu imovinu, a koja je imovina prema ocjeni suda dostatna za namirenje predvidivih troškova stečajnoga postupka, sud je na temelju odredbe čl. 433. SZ-a riješio kao u izreci. 

Skreće se pozornost kako će sud, po pravomoćnosti ovog rješenja, odgovarajućom primjenom općih odredbi stečajnoga postupka propisanih Stečajnim zakonom donijeti rješenje o pokretanju prethodnoga postupka odnosno otvaranju stečajnoga postupka.
			
Zagreb, 31. listopada 2017.

               Sudac:
  Josip Bilić v.r.


UPUTA O PRAVNOM LIJEKU:
Protiv ovog rješenja dopuštena je žalba Visokom trgovačkom sudu RH koja se podnosi u roku od 8 dana ovome sudu u 3 primjerka.  

Za točnost otpravka
ovlašteni službenik
Irena Benko

